CELEX: 32019R0146
Language: mt
Date: 2019-01-30 00:00:00
Title: Regolament ta' Implimentazzjoni tal-Kummissjoni (UE) 2019/146 tat-30 ta' Jannar 2019 li jemenda r-Regolament ta' Implimentazzjoni (UE) 2015/502, dwar l-awtorizzazzjoni tal-preparazzjoni Saccharomyces cerevisiae NCYC R404 bħala addittiv fl-għalf għall-baqar tal-ħalib (Test b'rilevanza għaż-ŻEE.)

31.1.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 27/12
               
            
         REGOLAMENT TA' IMPLIMENTAZZJONI TAL-KUMMISSJONI (UE) 2019/146
         tat-30 ta' Jannar 2019
         li jemenda r-Regolament ta' Implimentazzjoni (UE) 2015/502, dwar l-awtorizzazzjoni tal-preparazzjoni Saccharomyces cerevisiae NCYC R404 bħala addittiv fl-għalf għall-baqar tal-ħalib
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta' Settembru 2003 fuq l-additivi għall-użu fl-għalf tal-annimali (1) u b'mod partikolari l-Artikolu 13(3) tiegħu,
         Billi:
         
                     (1)
                  
                  
                     Il-preparazzjoni Saccharomyces cerevisiae NCYC R404 ġiet awtorizzata bħala addittiv fl-għalf għall-baqar tal-ħalib bir-Regolament ta' Implimentazzjoni tal-Kummissjoni (UE) 2015/502 (2), skont ir-Regolament (KE) Nru 1831/2003.
                  
               
                     (2)
                  
                  
                     Id-detentur tal-awtorizzazzjoni, Micron Bio-systems Ltd ippreżenta applikazzjoni skont l-Artikolu 13(3) tar-Regolament (KE) Nru 1831/2003 fejn ippropona li mal-awtorizzazzjoni jiżdied isem ir-rappreżentant tiegħu.
                  
               
                     (3)
                  
                  
                     Id-detentur tal-awtorizzazzjoni ppreżenta d-data rilevanti li ssostni l-fatt li sa mit-30 ta' Marzu 2019 il-kumpanija FeedVision BV se tkun ir-rappreżentant tiegħu għall-addittiv tal-għalf ikkonċernat
                  
               
                     (4)
                  
                  
                     Il-bidla proposta fit-termini tal-awtorizzazzjoni hija ta' natura purament amministrattiva u ma tinvolvix valutazzjoni ġdida tal-addittiv ikkonċernat. L-Awtorità Ewropea dwar is-Sigurtà fl-Ikel tgħarrfet bl-applikazzjoni.
                  
               
                     (5)
                  
                  
                     Biex il-FeedVision BV tkun tista' taġixxi bħala r-rappreżentant tad-detentur tal-awtorizzazzjoni, jenħtieġ li jinbidlu t-termini tal-awtorizzazzjoni kkonċernata. Għalhekk, jenħtieġ li jiżdied l-isem tar-rappreżentant fit-titolu fl-Anness ta' dak ir-Regolament. L-isem tad-detentur tal-awtorizzazzjoni ma nkitibx bl-ortografija l-korretta fit-titolu tar-Regolament ta' Implimentazzjoni (UE) 2015/502. Għaldaqstant jenħtieġ li l-isem tad-detentur tal-awtorizzazzjoni jiġi sostitwit bl-ortografija l-korretta fit-titolu tar-Regolament ta' Implementazzjoni.
                  
               
                     (6)
                  
                  
                     Għalhekk jenħtieġ li r-Regolament ta' Implimentazzjoni (UE) 2015/502 jiġi emendat skont dan.
                  
               
                     (7)
                  
                  
                     Jenħtieġ li d-dispożizzjonijiet ta' dan ir-Regolament japplikaw mid-data tal-irtirar tar-Renju Unit mill-Unjoni.
                  
               
                     (8)
                  
                  
                     Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
                  
               ADOTTAT DAN IR-REGOLAMENT:
         
            Artikolu 1
            Emendi għar-Regolament ta' Implimentazzjoni (UE) 2015/502
            Ir-Regolament ta' Implimentazzjoni (UE) 2015/502 huwa emendat kif ġej:
            
                        (1)
                     
                     
                        fit-titolu, il-kliem “Micro Bio-System Ltd” jiġu sostitwiti bil-kliem “Micron Bio-Systems Ltd, represented by FeedVision BV”;
                     
                  
                        (2)
                     
                     
                        fit-tieni kolonna tal-Anness, il-kliem “Micron Bio-Systems Ltd” jiġu sostitwiti bil-kliem “Micron Bio-Systems Ltd, represented by FeedVision BV.”.
                     
                  
         
            Artikolu 2
            Dħul fis-seħħ
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            Għandu japplika mit-30 ta' Marzu 2019.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-30 ta' Jannar 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 268, 18.10.2003, p. 29.
         
            (2)  Ir-Regolament ta' Implimentazzjoni tal-Kummissjoni (UE) 2015/502 tal-24 ta' Marzu 2015 dwar l-awtorizzazzjoni tal-preparazzjoni Saccharomyces cerevisiae NCYC R404 bħala addittiv fl-għalf għall-baqar tal-ħalib (id-detentur tal-awtorizzazzjoni Micron Bio-System Ltd) (ĠU L 79, 25.3.2015, p. 57).